Twee gevonnis ná DA-navorser se moord | Maroela Media
Sherril Bester (Foto: Facebook)
Bathobotlhe Motseothata (25) en Harry Meyer (32) is gevonnis in verband met die moord op Sherril Bester, ŉ DA-navorser van Ottoshoop in Noordwes.
Motseothata en Meyer het Woensdag in die Noordwes-hooggeregshof se sitting in Mmabatho verskyn, het maj. Pelonomi Makau, woordvoerder van die polisie, Donderdag gesê.
Motseothata is 21 jaar tronkstraf opgelê vir die moord en is tot 12 jaar tronkstraf gevonnis vir huisbraak en roof met verswarende omstandighede. Hy is tot 10 jaar tronkstraf gevonnis vir die diefstal van ŉ motorvoertuig. Hy is ook vyf jaar tronkstraf opgelê vir ontsnapping, wat vir drie jaar opgeskort is, het Makau gesê.
Intussen het Motseothata se medebeskuldigde, Harry Meyer, skuld beken op ontsnapping uit wettige aanhouding en is tot vyf jaar tronkstraf gevonnis wat vir drie jaar opgeskort is.
“Die twee mans is in hegtenis geneem in verband met die moord op die 52-jarige Bester op 4 Oktober 2014,” het Makau bygevoeg. “Sy is by haar huis met ŉ skerp voorwerp doodgesteek.”
Bester was ŉ navorser vir die Demokratiese Alliansie in die Noordwes-wetgewer. “Sherril was ŉ lojale en pligsgetroue werknemer vir die afgelope tien jaar en het amper daagliks verslag gedoen oor voorvalle soos die een wat haar lewe gekos het,” het Chris Hattingh, DA-leier in Noordwes, destyds gesê.
Lees alle vorige berigte oor Sherril Bester op Maroela Media.
Noordwes Ottoshoop Sherril Bester
12 jaar? Absurd vir moord. Hoe lank “rus” hy uit vir die volgende moord?
Lees oor, Winston.
Volgens die berig het Meyer bloot ‘n opgeskorte vonnis gekry.
Ons land het ‘n tracker/trace veiligheids stelsel nodig deur middel van die sateliet/e wat alles gaan oplos. ‘n Ingeplante tracking chip, of bracelot, arm of enkel. En as daar pogings aangewend word om dit te verwyder ontplof die toestel/chip.